பிறகு, ‘கலைஞன் பதிப்பக’ உரிமையாளர் திரு.மா.நந்தன் அவர்கள் கணையாழி இதழ் தொகுப்பினை வெளியிட விரும்பி கி.க அவர்களை அணுகியபோது, என்னைத் தொடர்பு கொண்டு எழுத ஏற்பாடு செய்தார். முதல் பத்தாண்டு இதழ்களைத் தொகுத்து ‘கணையாழி களஞ்சியம்’ என்ற தலைப்பில் முதல் தொகுதி என் தயாரிப்பில் வெளியாயிற்று. இதற்கிடையில் ‘கணையாழியின் 30 ஆண்டு இதழ்களையும் இணையத்தில் ஏற்ற திரு.அரவிந்தன்(கனிமொழியின் தற்போதைய கணவர்) உதவியில் முயன்றபோது, கி.க அவர்கள் தங்களிடம் கூட இல்லாது என்னிடம் மட்டுமே அத்தனை இதழ்களும் இருந்ததால், அவற்றை அனுப்பித் தருமாறும், இணையத்தில் ஏற்றியதும் திருப்பி அனுப்பி வைப்பதாகவும் என்னைக் கேட்டுக் கொண்டார். பொக்கிஷம் போல பழைய இதழ்களைப் பைன்ட் செய்து வைத்துப் பாதுகாத்து வந்த எனக்கு, திரும்பக் கிடைக்கும் நம்பிக்கை இல்லாத்தால் யாரையும் நம்பி அனுப்பி இழக்க மனமில்லை. ஆனால் என் மதிப்பிற்குரிய ஆசிரியரின் வேண்டுகோளை மறுக்கத் தயங்கிய போது, ‘பயப்படாதீர்கள்! நிச்சயம் பத்திரமாய்த் திருப்பித் தந்து விடுகிறேன்’ என்று கி.க அவர்கள் தொலைபேசியில் உறுதி அளித்ததின் பேரில் அரை மனதுடன் லாரி சர்வீஸ் மூலம் 30 ஆண்டு கணையாழியின் பைன்ட் வால்யூம்களையும் அவருக்கு அனுப்பி வைத்தேன். அதனால் ‘கணையாழி களஞ்சியத்’தின் அடுத்தடுத்த தொகுப்புகளை என்னால் தயாரிக்க முடியவில்லை. கி.க அவர்கள் திரு இ.பா, மற்றும் என்.எஸ்.ஜகந்நாதன் ஆகியோரைக் கொண்டு மீதி 3 தொகுதிகளையும் தயாரிக்கச் செய்தார்.